ང་ཚོ་སློབ་བུ་རྣམས་ལ་མཚོན་ན་ཆུང་དུས་ནས་བཟུང་ངེས་པར་དུ་རླབས་ཆེ་བའི་ཕུགས་བསམ་ཞིག་ཡོད་ངེས་ཤིང་།མི་ལ་ཕུགས་བསམ་ལྡན་ཚེ་ད་གཟོད་མདུན་སྐྱོད་ལ་མི་ནོར་བའི་ཁ་ཕྱོགས་ལྡན་པ་དང་མཚུངས་ལ།དེ་རང་མངོན་འགྱུར་ཡོང་སླད་དུ་སློབ་བུ་ཁྱོད་ཀྱིས་ཅི་ནས་ཀྱང་རང་ཉིད་ཀྱི་ལང་ཚོ་དང་།སེམས་ཤུགས།དུས་ཚོད་སོགས་མང་པོ་ཞིག་བཀོལ་དགོས།ཁྱོད་ཚོ་ལས་ལ་ལ་ནི་དགེ་རྒན་དང་།ལ་ལ་ནི་སྨན་པ།ལ་ལ་ནི་ཚན་རིག་པ་སོགས་བྱེད་འདོད་པ་ཁག་ཐེག་ཡིན།དེས་ན་དེ་དག་ཐམས་ཅད་མངོན་འགྱུར་ཡོང་བར་ཁྱོད་ཚོས་ངེས་པར་དུ་དཔེ་ཀློག་བྱེད་དགོས།ང་ཚོས་མིང་དུ་གྲགས་པའི་རྩོམ་པ་པོ་དང་།ཚན་རིག་པ།ཁེ་ལས་པ་མང་པོའི་མི་ཚེའི་རྣམ་ཐར་ལ་ཞིབ་ཏུ་མཇལ་ཏེ་ཁོ་ཚོར་དེ་ལྟ་བུའི་རྒྱལ་ཁ་ཞིག་ཇི་ལྟར་ཐོབ་སོང་ཞེ་ན།དེ་ལ་མཐའ་གཅིག་ཏུ་ངེས་པའི་རྒྱུ་མཚན་ཞིག་མ་མཆིས་ཀྱང་།འོན་ཀྱང་དེ་དག་ཐམས་ཅད་ལ་ཐུན་མོང་གི་ཁྱད་ཆོས་ཤིག་ཡོད་པ་ནི་དཔེ་ཀློག་བྱེད་པ་ལས་མ་འདས།དཔེར་ན།འཇམ་མགོན་བླ་མ་ཙོང་ཁ་པ་མཆོག་གིས་མི་ཚེ་གང་བོར་དཀའ་བ་ཐམས་ཅད་ཁྱད་དུ་བསད་དེ་དཔེ་ཀློག་དང་ཐོས་པ་བཙལ་མཐར་མདོ་སྔགས་ཟུང་འབྲེལ་དང་།སངས་རྒྱས་བཅོམ་ལྡན་འདས་ཀྱི་དགོངས་པ་ཇི་ལྟ་བ་བཞིན་དུ་མཚོན་པའི་རི་བོ་དགེ་ལྡན་པའི་གྲུབ་མཐའི་སྲོལ་འབྱེད།ཡང་དཔེར་ན།དུས་རབས་སྔོན་མའི་ནང་བྱོན་པའི་ཚན་རིག་པ་གྲགས་ཅན་ཨེ་ཡན་སི་ཏན་གྱིས་མི་ཚེ་གང་བོར་དཀའ་བ་སྤྱད་ནས་དཔེ་ཀློག་དང་ཞིབ་འཇུག་མཐའ་འཁྱོལ་བ་བྱས་མཐར་དེང་རབས་དངོས་ལུགས་རིག་པའི་སྲོལ་འབྱེད་པ་དང་།མིའི་རིགས་སྤྱི་ཚོགས་འདི་ཉིད་གོང་དུ་འཕེལ་བར་བྱས་རྗེས་བླ་ན་མེད་པ་སྐྲུན་ཡོད།རླབས་ཆེན་གྱི་སྐྱེ་བུ་འདི་དག་གིས་མི་ཚེ་གང་བོར་དཔེ་ཀློག་དང་སློབ་གཉེར་བྱས་ནས་རང་ཉིད་ཀྱི་མི་ཚེ་ཧྲིལ་བོ་འདི་མིའི་རིགས་སྤྱི་ཚོགས་གོང་འཕེལ་གྱི་ཆེད་དུ་འབུལ་བའི་ཕུགས་བསམ་དེ་མངོན་གྱུར་བྱུང་བ་རེད།